L-Ewwel Pitazz – Paragrafi 321-330 Marda f'daqqa waħda – tbatija mortali. Ma kienx każ ta' mewt. Jiġifieri, passaġġ għall-ħajja reali, imma tomgħa tat-tbatijiet tal-mewt. Għalkemm tagħtina ħajja eterna, il-mewt hi terribli. F'daqqa waħda, ħassejtni marida, bdejt nipprova nieħu n-nifs, quddiem għajnejja kien hemm id-dlam, marret il-ħajja minn idejja u saqajja – u kien hemm qtigħ ta' nifs terribli. Ukoll mument wieħed biss ta' qtigħ ta' nifs bħal dan huwa twil eternita'... Jiġi fuqna wkoll biża' stramb minkejja l-fiduċja. Ridt nirċievi l-Griżma tal-Morda, imma kienet ħaġa diffiċli ħafna li nqerr għalkemm xtaqt nagħmlu dan. Wieħed ma jkunx jaf x'ikun qiegħed jgħid, mingħajr ma jispiċċa ħaġa, jibda oħra. Jalla Alla jżomm lil kull ruħ li ma tħallix il-qrar sal-aħħar siegħa! Jiena fhimt x'qawwa kbira għandu l-kliem tas-saċerdot meta jitferrgħu fuq ruħ l-marid. Meta jiena staqsejt lid-direttur spirtwali tiegħi jekk kontx lesta nidher quddiem il-Mulej u jekk kontx fil-paċi, irċevejt din it-tweġiba: "Tista' tkun għal kollox fil-paċi, mhux biss issa iżda wara l-qrara kull ġimgħa." Kbira hi l-grazzja divina li takkumpanja dan il-kliem tas-saċerdot. Ir-ruħ tħoss saħħa u kuraġġ għat-taqbida. O Kongregazzjoni tiegħi, ommi, kemm hi ħaġa ħelwa li ngħix fik, imma hi ħaġa aħjar li mmut fik! Wara li rċevejt il-Griżma tal-Morda, kien hemm titjib ċar. Bqajt waħdi. Din il-ħaġa damet nofs siegħa u mbagħad ġie attakk ieħor; imma dan ma kienx daqshekk qawwi, għax ħa ħsiebi t-tabib. Jiena għaqqadt it-tbatijiet tiegħi mat-tbatijiet ta' Ġesu' u offrejthom għalija nnifsi u għall-konverżjoni tal-erwieħ li ma jafdawx fit-tjubija ta' Alla. F'daqqa waħda, iċ-ċella tiegħi mtliet b'figuri suwed mimlijin rabja u mibgħeda għalija. Wieħed minnhom qal, "Tkun misħuta, int u Dak li hemm ġewwa fik, għax inti bdejt titturmentana wkoll fl-infern." Malli jiena għedt, " U l-kelma saret bniedem u għammret fostna", il-figuri għebu f'daqqa waħda. L-għada ħassejtni dgħajfa ħafna, imma ma kelli l-ebda tbatija oħra. Wara t-Tqarbin, rajt lill-Mulej Ġesu' preċiż bħalma kont rajtu waqt adorazzjoni. Il-ħarsa tal-Mulej nifditli ruħi sa ġewwa nett u l-ebda farka trab ma ħarbitlu. U jiena għidtlu lil Ġesu': "Ġesu', jiena ħsibt li kont ser teħodni." U Ġesu' wieġeb: Għadha ma seħħitx kompletament fik ir-rieda Tiegħi; int ser tibqa' f'din id-dinja imma mhux għal żmien twil. Togħġobni ħafna l-fiduċja tiegħek, imma l-imħabba tiegħek trid tkun iktar imħeġġa. Imħabba safja tagħti s-saħħa lir-ruħ filwaqt tal-mewt. Meta Jiena kont qed immut fuq is-Salib, ma kontx qed naħseb fuqi nnifsi, imma fuq l-imsejkna midinbin, u tlabt għalihom lil Missieri. Irrid li l-aħħar mumenti tiegħek ikunu bħal Tiegħi fuq is-Salib b'mod sħiħ. Hemm prezz wieħed biss li bih jistgħu jinxtraw l-erwieħ dan hu t-tbatija maqgħuda mat-tbatija Tiegħi fuq is-Salib. Imħabba safja tifhimhom dan il-kliem; imħabba egoista qatt m'hi ser tifhimhom. 1934. Fil-jum tat-Tlugħ fis-Sema ta' Omm Alla jiena ma smajtx quddies. It-tabiba ma ħallitnix; imma tlabt bil-ħerqa fiċ-ċella tiegħi. Ftit wara, rajt lil Omm Alla, ma tistax tiddeskriviha kemm hi sabiħa. Hija qaltli, Binti dak li jiena qiegħda nitlob mingħandek hu talb, talb, u għal darb'oħra talb, għad-dinja u l-aktar għal pajjiżek. Għal disat ijiem tqarben bi tpattija u ngħaqad sewwa mas-Sagrifiċċju tal-Quddiesa. Matul dawn id-disat ijiem int tidher quddiem Alla bħala offerta; dejjem u kullimkien f'kull ħin u f'kull post, lejl u nhar, kull x'ħin tistenbaħ, itlob fl-ispirtu. Fl-ispirtu, dak li jkun jista' jibqa' jitlob dejjem. Darba Ġesu' qalli, Il-ħarsa Tiegħi minn din ix-xbieha hi bħall-ħarsa Tiegħi minn fuq is-Salib. Darba, il-konfessur tiegħi (Dun Sopocko) staqsieni fejn kellha titpoġġa l-iskrizzjoni għax ma kienx hemm spazju biżżejjed għal kollox fix-xbieha. Jiena weġibtu, 'Issa nitlob u nagħtik it-tweġiba l-ġimgħa d-dieħla.' Meta ħriġt mill-konfessinarju u kont għaddejja minn quddiem is-Sagrament Imqaddes, irċevejt għarfien interjuri dwar l-iskrizzjoni. Ġesu' fakkarni f'dak li kien qalli l-ewwel darba', jiġifieri, li dawn it-tliet kelmiet ikunu jidhru b'mod ċar: 'Ġesu', jiena nafda Fik' ('Jezu, Ufam Tobie'). Jiena fhimt li Ġesu' ried li l-formula kollha tkun hemm imma ma tax ordnijiet diretti dwar din il-ħaġa bħalma għamel għal dawn it-tliet kelmiet. Jiena qiegħed noffri lill-bnedmin mezz li bih huma jkunu jistgħu jiġu għall-grazzji fl-għajn tal-ħniena. Dan il-mezz hu din ix-xbieha bil-firma 'Ġesu', jiena nafda Fik.' O Mħabba l-iktar safja, saltan fil-milja kollha Tiegħek ġewwa qalbi u għinni nagħmel ir-Rieda qaddisa Tiegħek bl-akbar fedelta'! Qrib it-tmiem ta' rtir ta' tlett ijiem, rajt lili nnifsi miexja fuq passaġġ imħarbat. Bdejt naqa' l-ħin kollu, u rajt miexja warajja l-figura ta' persuna li kienet qiegħda tgħinni l-ħin kollu. Ma kontx kuntenta b'din il-ħaġa u tlabt lil din il-persuna tħallini waħdi, għax ridt nimxi waħdi. Imma l-figura, li jiena ma stajtx nagħrafha ma ħallitnix waħdi għal waqt wieħed. Bdejt nitlef il-paċenzja u dort u mbuttajt il-persuna 'l bogħod minni. F'dak il-waqt jiena ħsibt li kienet il-Madre Superjura (Irene), u fl-istess waqt intbaħt li mhux il-Madre Superjura kienet, iżda l-Mulej Ġesu' li ħares sewwa ġewwa fija u tani x'nifhem kemm kien iweġġa' Hu meta jiena wkoll fl-iċken affarijiet, ma kontx nagħmel ir-rieda tas-Superjuri tiegħi, li hi r-Rieda Tiegħi, (qalli Hu). Tlabt maħfra lill-Mulej u tajt widen bis-serjeta' għal din it-twiddiba. + Darba, il-konfessur qalli nitlob għall-intenzjoni tiegħu, u bdejt novena lil Omm Alla. Din in-novena kienet tikkonsisti fit-talba, 'Salve Reġina', li kelli nitlob disa' darbiet. Għall-aħħar tan-novena rajt lil Omm Alla bil-Bambin Ġesu' f'dirgħajha, u rajt lil konfessur tiegħi għarkobbtejh f'riġlejha u jitkellem magħha. Ma stajtx nifhem x'kien qed jgħidilha għax jiena kont mitlufa nitkellem mal-Bambin Ġesu', li niżel min dirgħajn Ommu u resaq lejja. Ma stajtx nieqaf nammira s-sbuħija Tiegħu. Smajt ftit mill-kliem li Omm Alla kienet qiegħda tgħidlu (jiġifieri, lill-konfessur tiegħi) imma mhux kollox. (Il-kliem kien): Jiena mhux biss is-Sultana tas-Sema, imma wkoll Omm il-Ħniena u Ommok. U f'dak il-waqt ħarġet idha l-leminija, fejn kienet qiegħda żżomm il-mantell tagħha, u għattiet lis-saċerdot bih. F'dak il-waqt, għebet id-dehra.
Djarju ta' Swor Fawstina – L-1 Pitazz (par.321-330)